**ЗАКОН ЗА ОСНОВАЊЕ НА**

**ФАКУЛТЕТ ЗА ИНФОРМАТИЧКИ НАУКИ И КОМПЈУТЕРСКО ИНЖЕНЕРСТВО**

**ВО СОСТАВ НА УНИВЕРЗИТЕТОТ „СВЕТИ КЛИМЕНТ ОХРИДСКИ" – БИТОЛА**

Член 1

 Се основа високообразовна установа Факултет за информатички науки и компјутерско инженерство, единица во состав на Универзитетот „Св. Климент Охридски" во Битола (во натамошниот текст: Факултет).

Член 2

 Факултетот ќе врши високообразовна дејност како додипломски, последипломски и докторски студии, како и научно-истражувачка и применувачка дејност од научните полиња на информатика и комјутерската техника и информатика.

Член 3

 Називот на Факултетот е „Факултет за информатички науки и компјутерско инженерство".

 Седиштето на Факултетот е во Битола.

Член 4

 Факултетот ќе почне со работа од академската 2014/2015година.

Член 5

 Подготовките за почеток со работа на Факултетот ќе ги врши матична комисија.

Членовите на матичната комисија ги именува Владата на Република Македонија на предлог на министерот надлежен за работите на високото образование, во рок од 30 дена од денот на влегување во сила на овој закон.

Факултетот ќе почне со работа по целосното спроведување на постапката за основање уредена со Законот за високото образование.

Член 6

 Средствата за финансирање на дејноста на Факултетот ќе се обезбедуваат од Буџетот на Република Македонија и од други извори определени со закон.

Член 7

Наставно-научниот совет, деканот и деканатската управа на Факултетот ќе се изберат согласно со Законот за високото образование до 14 септември 2014, односно до почетокот на студиската 2014/2015година.

Член 8

 Постојните студиски програми од научните полиња на информатика и комјутерската техника и информатика на Техничкиот факултет при Универзитетот „Свети Климент Охридски“ во Битола и на Факултетот за администрација и менаџмент на информациски системи при Универзитетот „Свети Климент Охридски“ во Битола од студиската 2014/2015 година ќе продолжат да се остваруваат во рамките на високообразовната дејност на Факултетот.

 Затекнатите студенти на студиски програми од научните полиња на информатика и комјутерската техника и информатика на Техничкиот факултет при Универзитетот „Свети Климент Охридски“ во Битола и на Факултетот за администрација и менаџмент на информациски системи при Универзитетот „Свети Климент Охридски“ во Битола од студиската 2014/2015 година го продолжуваат своето образование на Факултетот, според студиската програма по која ги започнале студиите.

Член 9

Факултетот ќе донесе правилник со кој во согласност со Статутот на Универзитетот „Свети Климент Охридски" во Битола, ќе се уредат внатрешните односи и работењето на Факултетот.

Член 10

 Овој закон влегува во сила осмиот ден од денот на објавувањето во „Службен весник на Република Македонија", а ќе се применува од 01 јануари 2014 година.

Член 11

Со денот на отпочнувањето на примената на овој закон престанува да важи Законот за основање на Факултетот за администрација и менаџмент на информациски системи при Универзитетот „Свети Климент Охридски“ во Битола („Службен весник на Република Македонија“ бр. 51/2007).